ሕጉን ትተን ፖለቲካውን ለብቻ እናስኪደው የሚል አካሄድ ጤናማም፤ አዋጪም አይደለም”ዶክተር ጌዲዮን ጢሞቲዎስ  የኢፌዴሪ ምክትል ጠቅላይ አቃቤ ሕግ
አዲስ አበባ፡- የኮቪድ 19 ወረርሺኝን ተከትሎ በኢትዮጵያ ሊካሄድ የነበረው ስድስተኛ ጠቅላላ ምርጫ ማካሄድ እንደማይቻል መገለጹን ተከትሎ ለችግሩ ሕጉን ትቶ የፖለቲካ መፍትሄ ይሰጥ የሚለው አካሄድ የማያዋጣ እና ጤናማ እንዳልሆነ የኢፌዴሪ ምክትል ጠቅላይ ዓቃቤ ሕግ ገለጹ። ሕገ መንግሥታዊ ስርዓቱ በራሱ እንደዚህ ያሉ ጉዳዮችን ለመፍታት ያስቀመጣቸውን አማራጮች አሟጦ መጠቀም እንደሚገባም አመለከቱ ።
ምክትል ጠቅላይ ዓቃቤ ሕግ ዶክተር ጌዲዮን ጢሞቲዎስ በተለይ ከአዲስ ዘመን ጋዜጣ ጋር ባደረጉት ቃለ ምልልስ እንደገለጹት፤ አሁን ላይ በአገር ብቻ ሳይሆን በዓለም ደረጃ በተፈጠረው ቀውስ ምክንያት ምርጫ ማካሄድ እንደማይቻል ተገልጿል። መንግሥትም ለችግሩ ሕገመንግሥታዊ መፍትሄ ለመስጠት እየሰራ ይገኛል፤ ሕጉት ትቶ በፖለቲካ ብቻ መፍትሔ ሊሰጠው ይገባል የሚለው አካሄድ አዋጪም ጤናማም አይደለም። ይልቁንም ለጉዳዩ መፍትሄ ለመስጠት የሚደረገው ሂደት በሕገ መንግሥቱ የተቀመጡ አማራጮችን አሟጦ መጠቀም ይገባል።
እንደ ዶክተር ጌዲዮን ገለጻ፤ ምርጫው አለመካሄዱን ተከትሎ ከሕጋዊ ማዕቀፍ ውጪ የሆነ የፖለቲካ መፍትሄ፣ መፍትሄ ሊሆን አይችልም። ሲጀምርም መፍትሄ አይደለም። ሕጉን ትቶ ፖለቲካውን ለብቻ እናስኪደው የሚል አካሄድ ጤናማ አይደለም። ምክንያቱም ሕገ መንግሥታዊ ስርዓቱን ያፋልሳል፤ ሕገ መንግሥታዊነት በኢትዮጵያ ስር እንዳይሰድ፤ ሁሌም አፍርሳ ከዜሮ የምትጀምር አገር ያደርጋታል። አካሄዱም ግልጽ ያልሆነ እና ካጋጠመው ችግር በላይ የባሰ ችግር
 የሚያስከትል፤ ወደ ትርምስና ምስቅልቅል የሚያ መራም አካሄድ ነው፡፡ በመሆኑም በሕጋዊ ማዕቀፍ ውስጥ የሆነ መፍትሄ ነው ተግባራዊ መደረግ ያለበት፡፡
“በሕጋዊ ማዕቀፎች ውስጥ መፍትሄ የሚሰጡ አካላት በየደረጃው የፖለቲካውንም፤ የሕጉንም ጉዳይ አመዛዝነውና አጣጥመው የሚሰጡ ናቸው፡፡ ለምሳሌ፣ የሕገ መንግሥት ትርጓሜን እንደ መፍትሄ ብናይ፤ በዋነኝነት የሕግ ትርጓሜውን የሚሰራ ራሱን የቻለ የሕገ መንግሥት አጣሪ ጉባኤ አለ፡፡ እሱ ያዘጋጀውን የውሳኔ ሃሳብ አይቶ የመጨረሻ የውሳኔ ሃሳብ የሚሰጥ ፖለቲካዊ ቁመና ያለው የኢፌዴሪ የፌዴሬሽን ምክር ቤት አለ፡፡ ስለዚህ የሕገ መንግሥቱ ማዕቀፍ ራሱ ሕጋዊ እና ፖለቲካዊ መፍትሄዎችን አጣጥሞ ማስኬድ የሚያስችል ነው፡፡ ስለሆነም ሕጉን ትቶ የፖለቲካ መፍትሄ አሰጣጥ የሚለው አካሄድ የማያዋጣ ብቻ
 ሳይሆን፤ የማይጠቅም እና ኢ-ሕገ መንግሥታዊም ነው “ ብለዋል ፡፡
“አሁን ባለበት ሁኔታ ግን ሕገ መንግሥታዊ ስርዓቱ በራሱ እንደእዚህ ያሉ ጉዳዮችን ለመ ፍታት ያስቀመጣቸው አማራጮች ስላሉ በቅድ ሚያ እነሱን አማራጮች አሟጠን መጠቀም ይኖርብናል” ያሉት ዶክተር ጌዲዮን፤ ያን ማድረግ እየተቻለ ሕገ መንግሥቱን ገሸሽ አድርጎ ፖለቲካዊ መፍትሄ ይሰጠው እንዲሁም ሕገ መንግሥታዊ ያልሆነ የሽግግር መንግሥት እናቋቁም የሚለው እይታ ዴሞክራሲንም ሆነ ሕገ መንግሥታዊነትን በኢትዮጵያ ለማስፈን የሚጠቅም አለመሆኑን ገልጸዋል፡፡ በመሆኑም ሕገ መንግሥታዊ አማ ራጮች ከሚፈለግበት አካሄድ ውጪ የሚታሰብ አካሄድ ሕግ ላይ ያልተመሰረተ፣ አመክንዮ ላይ ያልተመሰረተ፣ ፈጽሞ ተቀባይነት የሌለውና እንዲያው ለመቃወም ሲባል የሚደረግ ተቃውሞ ስለመሆኑም ነው የተናገሩት፡፡
 አዲስ ዘመን ሚያዝያ 26/2012
ወንድወሰን ሽመልስ